ΓΡΑΠΤΗ ΕΡΩΤΗΣΗ E-1354/97 υποβολή: Spalato Bellerι (NI) προς την Επιτροπή (21 Απριλίου 1997)

Θέμα: Ελευθέρωση των αεροπορικών μεταφορών στην ΕΕ

Με την ελευθέρωση των αεροπορικών μεταφορών στην Ευρωπαϊκή Ένωση που τέθηκε σε ισχύ την Τρίτη 1η Απριλίου 1997, οποιαδήποτε αεροπορική εταιρεία ενός κράτους μέλους μπορεί να εκτελεί δρομολόγια σε μια εσωτερική γραμμή ενός άλλου κράτους μέλους, πράγμα που κατοχυρώνει οριστικά τον ενοποιημένο χαρακτήρα των ευρωπαϊκών ουρανών και τον ανταγωνισμό που αυτός δημιουργεί, κυρίως όσον αφορά τις τιμές εισιτηρίων.

Εφιστάται η προσοχή της Επιτροπής στο σεβασμό των παραμέτρων εναέριας ασφάλειας και στον καθορισμό των bord-line ούτως ώστε να εξασφαλιστούν οι απαραίτητες τεχνικές προϋποθέσεις.

Απάντηση του κ. Kinnock εξ ονόματος της Επιτροπής (27 Μαΐου 1997)

Η Επιτροπή συμφωνεί ότι, στην ελευθερωμένη αγορά αερομεταφορών, πρέπει να δοθεί η δέουσα προσοχή στην εναρμόνιση του τεχνικού και κοινωνικού περιβάλλοντος, προκειμένου να διασφαλιστεί ο θεμιτός ανταγωνισμός και η διατήρηση των υψηλών προτύπων ασφαλείας.

Ως εκ τούτου, το 1990 η Επιτροπή πρότεινε και το 1991 το Συμβούλιο ενέκρινε κανονισμό του Συμβουλίου ((Κανονισμός 3922/91/ΕΟΚ της 16.12.1991 - ΕΕ L 373 της 31.12.1991. )), για την εναρμόνιση των τεχνικών κανόνων και των διοικητικών διαδικασιών στον τομέα της πολιτικής αεροπορίας, με προοπτική την καθιέρωση της αναγκαίας κοινής νομοθετικής βάσης για τη ρύθμιση της εναέριας ασφάλειας, αξιοποιώντας όσο το δυνατόν καλύτερα τις εργασίες των Κοινών Αεροπορικών Αρχών (JAA), οργάνωσης που δημιουργήθηκε από τις ευρωπαϊκές διοικήσεις πολιτικής αεροπορίας. Με αυτόν τον τρόπο, εισήχθησαν ήδη στο κοινοτικό δίκαιο ορισμένοι κανόνες σχετικά με την πτητική ικανότητα και τη συντήρηση αεροσκαφών και η Επιτροπή εξετάζει περαιτέρω τους προσφάτως εγκριθέντες κανόνες σχετικά με την πιστοποίηση των αερομεταφορέων και τη χορήγηση άδειας ιπταμένου προσωπικού.

Στο ίδιο πνεύμα, η Επιτροπή κατάρτισε και το Συμβούλιο ενέκρινε οδηγία του Συμβουλίου ((Οδηγία 94/56/ΕΟΚ της 21.11.1994 - ΕΕ L 319 της 12.12.1994. )) για την θέσπιση των βασικών αρχών που διέπουν τις έρευνες ατυχημάτων και συμβάντων πολιτικής αεροπορίας. Σε αυτή προβλέπεται η υποχρεωτική απαίτηση για τα κράτη μέλη να ερευνούν τα ατυχήματα των αεροσκαφών και τα σοβαρά περιστατικά και να συνεργάζονται στην εξαγωγή συμπερασμάτων, ούτως ώστε να μπορούν να ληφθούν όλα τα ενδεδειγμένα μέτρα προκειμένου να αποφευχθεί επανάληψή τους. Ομοίως, η Επιτροπή επεξεργάζεται επί του παρόντος σύστημα για την αναφορά και αντιμετώπιση περιστατικών, ούτως ώστε να αποτραπούν κατά το δυνατόν τα ατυχήματα.

Η Επιτροπή αναγνώρισε στην ανακοίνωσή της ((SEC(96) 1083 τελικό. )) σχετικά με την κατάστρωση κοινοτικής στρατηγικής για τη βελτίωση της ασφάλειας στην αεροπορία ότι, οι εν λόγω ενέργειες δεν επαρκούν, εάν δεν γίνει τίποτε για τη διασφάλιση της αποτελεσματικής και ομοιόμορφης εφαρμογής τους. Πρότεινε ως εκ τούτου τη δημιουργία της Ευρωπαϊκής Αρχής για την Ασφάλεια στην Αεροπορία, η οποία θα είναι υπεύθυνη για τη ρύθμιση της ασφάλειας στην αεροπορία σε όλη την Ευρώπη. Η Επιτροπή πρότεινε επίσης στο Συμβούλιο σύσταση - συνοδευόμενη από κατάλληλες διαπραγματευτικές οδηγίες - η οποία θα την εξουσιοδοτεί προκειμένου να διαπραγματευτεί τη δημιουργία διεθνούς οργάνωσης που θα εκπληρώνει τον συγκεκριμένο ρόλο εξ ονόματος της Κοινότητας, των κρατών μελών και όλων των άλλων ευρωπαϊκών χωρών που θα επιθυμούσαν να συμμετάσχουν.